వరుదు కల్యాణి

వరుదు కల్యాణి ఆంధ్రప్రదేశ్ రాష్ట్రానికి చెందిన రాజకీయ నాయకురాలు. ఆమె 12 నవంబర్ 2021న  స్థానిక సంస్థల కోటాలో వైఎస్సార్‌సీపీ ఎమ్మెల్సీ అభ్యర్థిగా ఎంపికైంది.

జననం, విద్యాభాస్యం 
వరుదు కల్యాణి ఆంధ్రప్రదేశ్ రాష్ట్రం, శ్రీకాకుళం జిల్లా, సారవకోట మండలం,  అలుదు గ్రామంలో వరుదు బాబ్జిరావు, పరిమళ దంపతులకు జన్మించింది. ఆమె ఉస్మానియా యూనివర్సిటీ నుండి బీఎస్సీ (అగ్రికల్చర్), ఎంబీఏ పూర్తి చేసి చేసారు.

రాజకీయ జీవితం
వరుదు కల్యాణి 2000లో  ప్రముఖ  వ్యాపార వేత్త, సంఘ సేవకుడు, వెలమ సామజిక వర్గ నాయకుడు అయిన తన తండ్రి వర్ధు బాబ్జీ రావు గారి చొరవతో తెలుగుదేశం పార్టీ ద్వారా రాజకీయాల్లోకి వచ్చారు. ఆమె 2001లో సారవకోట జెడ్పిటిసిగా పోటీ చేసి గెలిచింది. వరుదు కల్యాణి 2009లో టీడీపీని వీడి ప్రజారాజ్యం పార్టీలో చేరి శ్రీకాకుళం జిల్లా మహిళారాజ్యం కన్వీనర్ గా నియమితురాలైంది. ఆమె 2009లో జరిగిన పార్లమెంట్ ఎన్నికల్లో  శ్రీకాకుళం లోకసభ నియోజకవర్గం నుండి పి.ఆర్.పి అభ్యర్థిగా పోటీచేసి ఓడిపోయింది. పిఆర్పి కాంగ్రెస్ లో విలీనమైన తరువాత ఈమె  2012లో వైఎస్ఆర్ కాంగ్రెస్ పార్టీలో చేరింది. 

వరుదు కల్యాణి శ్రీకాకుళం అసెంబ్లీ నియోజకవర్గ కో-ఆర్డినేటర్‌గా, తరువాత అరకు పార్లమెంటు ఎన్నికల ఇన్‌చార్జిగా,  విజయనగరం పార్లమెంటు ఇన్‌చార్జిగా పని చేసింది. ఆమె 2019 ఎన్నికల ముందు అనకాపల్లి పార్లమెంటరీ నియోజకవర్గ ఇన్‌చార్జిగా ఉండడంతో ఆమెకు ఎంపీగా పోటీ చేసే అవకాశం పార్టీ  కల్పించింది. ఆమె కొన్ని కారణాల వల్ల  పోటీ నుండి తప్పుకొని తరువాత విశాఖ ఉత్తర నియోజకవర్గం ఎన్నికల పర్యవేక్షకురాలిగా పని చేసింది. ఆమెను 12 నవంబర్ 2021న ఆంధ్రప్రదేశ్ శాసనమండలి స్థానిక సంస్థల కోటాలో వైఎస్సార్‌సీపీ ఎమ్మెల్సీ అభ్యర్థిగా పార్టీ ప్రకటించింది. వరుదు కల్యాణి 21 నవంబర్ 2021న నామినేషన్ దాఖలు చేయగా, 27 నవంబర్ 2021న ఏకగ్రీవంగా ఎన్నికై, 8 డిసెంబర్ 2021న శాసనమండలి సభ్యురాలిగా ప్రమాణస్వీకారం చేసింది..

మూలాలు

1979 జననాలు
వై.యస్.ఆర్. కాంగ్రెస్ పార్టీ రాజకీయ నాయకులు